เอดีบีระบุเศรษฐกิจเอเชียฟื้นเร็วแต่ยังไม่เข้มแข็ง
เอดีบี เตือนชาติเอเชียอย่ารีบร้อนถอนมาตรการกระตุ้นเศรษฐกิจ เพราะการฟื้นตัวยังเปราะบาง
14 ม.ค. 2553

เอดีบี เตือนชาติเอเชียอย่ารีบร้อนถอนมาตรการกระตุ้นเศรษฐกิจ เพราะการฟื้นตัวยังเปราะบาง
นายฮารุฮิโกะ โครุดะ ประธานเอดีบี กล่าวในที่ประชุมธนาคารเพื่อการพัฒนาแห่งเอเชีย (เอดีบี) วันนี้ (14 ม.ค.) ว่า ภูมิภาคเอเชียมีสัญญาณการฟื้นตัวเป็นรูป V โดยคาดว่าเศรษฐกิจเอเชียจะขยายตัว 6.6% ในปีนี้ และเชื่อว่าการขยายตัวของเอเชียจะเป็นปัจจัยสำคัญที่หนุนเศรษฐกิจทั่วโลกฟื้นตัว
อย่างไรก็ตาม ประธานเอดีบีกล่าวว่า ยังเร็วเกินไปที่รัฐบาลเอเชียจะถอนมาตรการกระตุ้นเศรษฐกิจ พร้อมกับสนับสนุนให้รัฐบาลสร้างเสถียรภาพในระบบการเงินและกระตุ้นดีมานด์ภายในประเทศต่อไป การถอนมาตรการกระตุ้นเศรษฐกิจควรดำเนินการอย่างระมัดระวัง และทำในช่วงเวลาที่เหมะสม
ประธานเอดีบี กล่าวอีกว่า กระบวนการฟื้นตัวทางเศรษฐกิจของเอเชียอาจเปราะบางเนื่องจากหลายประเทศในเอเชียยังคงเผชิญกับปัญหาเรื่องการฟื้นตัว แม้จีน อินเดีย และอินโดนีเซียมีอัตราการขยายตัวที่แข็งแกร่งก็ตาม
ด้านกลุ่มผู้เชี่ยวชาญด้านเศรษฐกิจ กล่าวว่า เศรษฐกิจในภูมิภาคเอเชียมีแนวโน้มขยายตัวรวดเร็ว เนื่องจากวิกฤตเศรษฐกิจโลกทุเลาลงแล้ว อย่างไรก็ตาม กระบวนการฟื้นตัวยังอยู่ในภาวะเปราะบาง เนื่องจากรัฐบาลในหลายประเทศของเอเชียปรับเปลี่ยนนโยบาย แม้นโยบายเหล่านี้มีเป้าหมายที่จะพยุงเศรษฐกิจให้ยั่งยืน และรองรับผลกระทบที่อาจจะเกิดขึ้นในอนาคตก็ตาม    
อย่างไรก็ตาม รายงานฉบับดังกล่าวเตือนว่าการฟื้นตัวทางเศรษฐกิจในเอเชียส่วนใหญ่ขึ้นอยู่กับนโยบายของกลุ่มชาติมหาอำนาจทางเศรษฐกิจ รวมถึงสหรัฐ แม้เศรษฐกิจสหรัฐยังฟื้นตัวไม่เต็มที่ก็ตาม